google/wiki40b huggingface dataset:
Φρούριο Κάστελ

Τοποθεσία

Το Φρούριο Κάστελ είναι χτισμένο επί της αριστερής όχθης του ποταμού Βρμπας, στο ύψος της συμβολής του με τον ποταμό Τσρκβενα, ο οποίος ρέει στα δεξιά του. Ευρισκόμενο μεταξύ τριών λόφων, το ίδιο βρίσκεται χτισμένο εντός πεδιάδας.

Ιστορία

Κατά την διάρκεια αρχαιολογικών ανασκαφών οι οποίες πραγματοποιήθηκαν εντός της περιμέτρου των τειχών του φρουρίου, ορισμένα ευρήματα ανευρέθηκαν, χρονολογούμενα από την παλαιολιθική περίοδο, καθώς και ορισμένα τέχνεργα χρονολογούμενα από την εποχή του χαλκού και την εποχή του σιδήρου. Τα αρχαιολογικά ευρήματα που ανευρέθηκαν στην συγκεκριμένη τοποθεσία καταδεικνύουν, επίσης, την παρουσία οικισμού, ο οποίος γνώρισε ανάπτυξη κατά την διάρκεια της ρωμαϊκής περιόδου, από τον 2ο έως τον 6ο αιώνα. Φέροντας την ονομασία Κάστρα, είχε διάφορους ρόλους, μεταξύ άλλων εκείνο ενός κάστρουμ (ή στρατόπεδο) ή ενός μάνσιο (κατάλυμα). Περιμετρικά του στρατοπέδου ευρίσκονταν μια πολιτική αποικία και ένας ταχυδρομικός σταθμός (στάτιο). Ευρισκόμενο στα σύνορα μεταξύ των επαρχιών της Δαλματίας και της Παννονίας, ο οικισμός βρισκόταν επί της οδού η οποία συνέδεε την Αδριατική Θάλασσα με την σημερινή πόλη της Γκράντισκα.
Κατά την διάρκεια της περιόδου μετανάστευσης των Σλάβων, το φρούριο καταστράφηκε, ενώ στην θέση του ιδρύθηκε νέος οικισμός. Ωστόσο, η ακριβής ιστορική πορεία του τελευταίου κατά την διάρκεια του Μεσαίωνα δεν είναι δυνατό να οριστεί με ακρίβεια. 
Η περιοχή της Μπάνια Λούκα κατελήφθη από τους Οθωμανούς κατά την διάρκεια του 16ου αιώνα, ενώ, μεταξύ του 1554 και του 1563, η πόλη κατέστη πρωτεύουσα του Σαντζακιού της Βοσνίας. Το ίδιο το φρούριο, ευρισκόμενο επί της συμβολής των ποταμών Βρμπας και Βρμπάνια κατέστη εκ νέου σημαντικό διοικητικό και στρατιωτικό κέντρο. Εμπρός στην απειλή την οποία αποτελούσαν για την Οθωμανική Αυτοκρατορία η Αυστρία και η Βενετική Δημοκρατία, το Πασαλίκι της Βοσνίας δημιουργήθηκε το 1580, ενώ η Μπάνια Λούκα κατέστη εκ νέου πρωτεύουσα. Το 1660, ο Οθωμανός περιηγητής Εβλιγιά Τσελεμπί, κατά το πέρασμά του από την Μπάνια Λούκα, αναφέρει την ύπαρξη δύο φρουρίων, το ένα στο Ντόνι Σέχερ και το άλλο στο Γκόρνι Σέχερ, χωρίς ωστόσο να δώσει παραπάνω λεπτομέρειες. Το σημερινό Φρούριο Καστέλ ενισχύθηκε μεταξύ του 1712 και του 1714 από τον Νουμάν Πασά Τσούπριλιτς και επεκτάθηκε βάση επιρροών από το έργο του Βωμπάν. Το φρούριο έλαβε την μορφή ενός επιμηκυμένου τραπεζίου, με τείχη, προμαχώνες, καθώς και πύργους, ενώ το δυτικό τμήμα του περιτριγυρίστηκε από τάφρο. Το 1737, το Φρούριο Κάστελ αποτέλεσε το πεδίο μάχης μεταξύ των Αυστριακών και των Οθωμανών. Συγκεκριμένα, ο αυστριακός στρατός, ευρισκόμενος υπό την ηγεσία του Χιλντμπουργκχάουζεν προήλασε έως την κοιλάδα του Βρμπας και ξεκίνησε πολιορκία του φρουρίου, ωστόσο δέχθηκε εκ των όπισθεν επίθεση από τον βεζίρη Αλί Πασά Χεκίμογλου, με αποτέλεσμα να γνωρίσει σημαντικές απώλειες και να υποχρεωθεί σε υποχώρηση.
Κατά την διάρκεια του 18ου και του 19ου αιώνα, το φρούριο έχασε την στρατηγική σημασία του.

Περιγραφή

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Παγκόσμια Συνομοσπονδία Μπέιζμπολ Σόφτμπολ

Διοργανώσεις

Ακολουθούν οι διοργανώσεις της ομοσπονδίας:
Ρούντολφ Κούλμαν

Βιογραφία

Ο Ρούντολφ Κούλμαν σπούδασε βιολί με τους Γιάν Μπορ (Jan Bor), Χέρμαν Κρέμπερς (Herman Krebbers) και τον Γιάσα Χάιφετς (Jascha Heifetz). Από το 1996 μέχρι το 1999 ήταν εξάρχων στη Βασιλική Ορχήστρα Κονσερτχεμπάου του Άμστερνταμ (Royal Concertgebouw Orchestra). Είναι καθηγητής βιολιού στην Ανώτατη Σχολή Τεχνών της Ζυρίχης, όπου επίσης διευθύνει ως εξάρχων την ZHdΚ-Strings. Διατελεί τακτικά κριτής σε διεθνείς διαγωνισμούς βιολιού και συμμετέχει σε διεθνούς φήμης σεμινάρια, όπως το International Holland Music Sessions και το Keshet Eilon στο Ισραήλ.

Όργανα

Ο Ρούντολφ Κούλμαν χρησιμοποιεί ένα βιολί του Τζιοβάνι Φραντσέσκο Πρεσέντα (Giovanni Francesco Pressenda) κατασκευασμένο το 1829 και το Στραντιβάριους "Woolhouse", κατασκευασμένο από τον Αντόνιο Στραντιβάρι (Antonio Stradivari) το 1720.

Σολιστική καριέρα

Ο Ρούντολφ Κούλμαν έχει εμφανιστεί ως σολίστ με διάφορες ορχήστρες, συμπεριλαμβανομένων των: Φιλαρμονική Ορχήστρα Άμστερνταμ (Amsterdams Philharmonisch Orkest), Συμφωνική Ορχήστρα Βέρνης (Berner Symphonieorchester), Ορχήστρα Μπρούκνερ Λιντς (Bruckner Orchester Linz), Ορχήστρα Δωματίου της Κονσερτχεμπάου (Concertgebouw Kamerorkest), Combattimento Consort, Fremantle Ορχήστρα Δωματίου (Chamber Orchestra), Haydn Synfonietta Wien, Συμφωνική Ορχήστρα Ίνσμπρουκ (Innsbrucker Symphonieorchester), Ορχήστρα Ραδιοφωνίας Κολωνίας (WDR Kölnisches Rundfunkorchester), Korean Broadcasting System Symphony Orchestra, Ορχήστρα δωματίου της Λωζάνης (Orchestre de Chambre de Lausanne), Συμφωνική Ορχήστρα Σικελίας (Orchestra Sinfonica Siciliana), Radio Kamer Orkest, Radio Philharmonisch Orkest, Βασιλική Ορχήστρα Κονσερτχεμπάου (Royal Concertgebouw Orchestra), Φιλαρμονική της Στουτγκάρδης (Stuttgarter Philharmoniker), Φιλαρμονική της Νοτιοδυτικής Γερμανίας (Südwestdeutsche Philharmonie), Φιλαρμονική του Τόκιο (Tokyo Philharmonic), Συμφωνική του Βίντερτουρ (Winterthurer Symphoniker), Orchester Musikkollegium Winterthur (Stadtorchester Winterthur) και Ορχήστρα Δωματίου της Ζυρίχης (Zürcher Kammerorchester).
Το τραγούδι της αγάπης

Πλοκή

Η Άνα είναι το χαριτωμένο αστέρι στο τραγούδι της αγάπης, που ερωτεύεται τον Ρένσο, ένα ροκ τραγουδιστή όταν αντιμετωπίζει ένα υπέροχο μέλλον. Από τη στιγμή που συναντιούνται, η ζωή της Άνα, όπως αυτή αγωνίζεται αλλάζει ριζικά και στον Ρένσο καθώς έχει διαγνωστεί πρόσφατα με λευχαιμία. Η Άνα αποφασίζει να ζήσει τη ζωή της έντονα, παντρεύεται τον Ρένσο και του χαρίζει μια κόρη, για να διατηρηθεί η μεγάλη αγάπη που έχουν.
Πρώτοι αριθμοί Τσεν

Οι πρώτοι αριθμοί Τσεν, είναι πρώτοι αριθμοί στους οποίους όταν προστίθεται η τιμή του 2 επιστρέφεται είτε πρώτος αριθμός είτε αριθμός ο οποίος είναι γινόμενο 2 πρώτων αριθμών (ημιπρώτος αριθμός).

Ιδιότητες

Οι αριθμοί αυτοί ορίστηκαν από τον Κινέζο μαθηματικό Τσεν Τζινγκρούν το 1966, ο οποίος απέδειξε μαθηματικά πως υπάρχουν άπειροι τέτοιοι αριθμοί. Η ιδιότητα αυτή σχετίζεται με τους δίδυμους πρώτους αριθμούς ως προς την αύξηση του πρώτου αριθμού κατά 2 και την επιστροφή πρώτου αριθμού ως αποτέλεσμα, έτσι ο μικρός αριθμός κάθε ζεύγους διδύμων πρώτων αριθμών είναι πάντα πρώτος αριθμός Τσεν.
Ο Τσεν απόδειξε επίσης πως για κάθε ακέραιο h, υπάρχουν άπειροι πρώτοι αριθμοί p έτσι ώστε p + h είναι πρώτος αριθμός ή ημιπρώτος αριθμός.
Διεθνές Φεστιβάλ Μουσικής Beigang

Beigang

To Beigang είναι γνωστό για το ναό Chaotian, που είναι ένας από τους σημαντικότερους ναούς για τη θεά Mazu. Καθώς η πολιτιστική σκηνή στο Beigang είναι ενεργή μόνο κατά τις πνευματικές μέρες, η Φιλαρμονική Ένωση Beigang αποφάσισε να διοργανώσει ένα φεστιβάλ αναζωογονώντας τη μουσική ζωή της πόλης. Κέντρο του φεστιβάλ αποτελεί το Beigang, όπου και γίνονται οι περισσότερες συναυλίες, καθώς και το σεμινάριο μαζί με τις πρόβες της Ορχήστρας Πνευστών του Beigang.

Ιστορία

Πρόδρομος του φεστιβάλ το 2005 ήταν το «Μουσικό Φεστιβάλ Beigang». Από το 2006 καλλιτεχνικός διευθυντής του φεστιβάλ έγινε ο Heinz Chen, στον οποίο ανατέθηκε η βελτίωση του επιπέδου μέσω μετάκλησης καλλιτεχνών. Έκτοτε το φεστιβάλ απολαμβάνει την αγάπη του κοινού, των μέσων ενημέρωσης, και πολιτικών. Η νομάρχης Su Ji-Feng επισκέπτεται το φεστιβάλ κάθε φορά από το 2005. Το 2007 μεταξύ των ακροατών ήταν ο Πρύτανης της Ανωτάτης Σχολής Μουσικής του Detmold, Martin Christian Vogel.

Ιδέα

Οι συναυλίες πραγματοποιούνται κατά μεγάλο μέρος στο Beigang. Περαιτέρω γίνονται παρουσιάσεις στις πόλεις Douliu και Siying. Οι εκδηλώσεις περιλαμβάνουν κλασσική μουσική. Εκδηλώσεις ελαφράς μουσικής αποδείχτηκαν ιδιαιτέρως δημοφιλείς, μεταξύ αυτών η συναυλία σε ανοιχτό χώρο υπό το όνομα «Cultural Interaction Night» ή το «Club Concert» σε τοπικό εστιατόριο. Στην τελευταία συναυλία του Φεστιβάλ παρουσιάζεται το αποτέλεσμα της εργασίας της ορχήστρας.

Χορηγοί

Στους υποστηρικτές του Διεθνούς Φεστιβάλ Μουσικής ανήκουν η πόλη του Beigang και ο νομός Yunlin, μαζί με το Υπουργείο Πολιτισμού της Taipei. Εταιρείες μουσικών οργάνων όπως η Jupiter και η Kawai ανήκουν επίσης στους χορηγούς του Φεστιβάλ. Περαιτέρω υποστήριξη το φεστιβάλ λαμβάνει από το ναό Chao και πλήθος τοπικών επιχειρήσεων. Στην έκδοση του 2009 θα συμβάλλει η Ακαδημία Sibelius του Ελσίνκι.

Επικοινωνιακή κάλυψη

Πολλές τοπικές εφημερίδες και σταθμοί παρακολουθούν και καλύπτουν τις εκδηλώσεις του Διεθνούς Φεστιβάλ Μουσικής Beigang. Εκτός αυτών, παρουσίαση του Φεστιβάλ έγινε και στο εβδομαδιαίο εθνικό περιοδικό New Taiwan. Το φεστιβάλ γίνεται γνωστό διεθνώς βαθμιαίως και η γερμανική εφημερίδα Lippische Landeszeitung ασχολήθηκε μαζί του σε άρθρο.

Φιλαρμονική Ένωση Beigang

Η Φιλαρμονική Ένωση Beigang αναλαμβάνει τη διοργάνωση του φεστιβάλ. Η Ένωση αποτελείται αποκλειστικά από εθελοντές που εργάζονται άνευ αμοιβής.
Μπέττυ Μαγγίρα

Βιογραφία

Έκανε το ξεκίνημα της στο χώρο του θεάματος το 1991, συμμετέχοντας στα καλλιστεία του ANT1. Στην συνέχεια έκανε stand up comedy εμφανίσεις με την αδερφή της και παράλληλα παρουσίασε εκπομπές και πρωταγωνίστησε σε τηλεοπτικές σειρές. Τη σεζόν 2008 - 2009, οι αδερφές Μαγγίρα παρουσίασαν τον ελληνικό τελικό της Eurovision, αλλά και τον τελικό της ίδιας διοργάνωσης.

Προσωπική ζωή

Είναι αδερφή της επίσης ηθοποιού Ματθίλδης Μαγγίρα. Είναι παντρεμένη με τον Έλληνα αθλητή του πόλο Δημήτρη Μάζη.
Κωνσταντίνος Αλεξανδρόπουλος

Στην επανάσταση

Ήταν μεταξύ των πρώτων που ενεπλάκησαν στην Επανάσταση συγκροτώντας σώμα από 175 ενόπλους Στεμνιτσιώτες που αργότερα αυξήθηκαν. Άνδρες αυτού του σώματος, υπό τον Γ. Ντρίτζα, σκότωσαν τέσσερεις προύχοντες Τούρκους στα Βλάχικα Καρύταινας την 21 Απριλίου 1821, καθώς οι τελευταίοι είχαν υποπτευθεί το κίνημα και πήγαιναν για ασφάλεια να κλειστούν στο "παλαιόκαστσρο" της Καρύταινας. Την 25 Μαρτίου επικεφαλής των ενόπλων του και με “ανοιχτή σημαία” κατέβηκε στον κάμπο της Καρύταινας για να πολιορκήσει τους Τούρκους. Την 25 Απριλίου 1821 ορίστηκε από τους συμπατριώτες του "αρχιστράτηγος", σύμφωνα με έγγραφο που διασώζει ο Φωτάκος. Τον Απρίλιο ανέλαβε αρχιστράτηγος της Πελοποννήσου ο Θ. Κολοκοτρώνης και ο Αλεξανδρόπουλος άρχισε και πάλι να υπογράφει ως “Υψηλάντης”. Όταν κατά την πολιορκία της Τρίπολης οι Τούρκοι κλήθηκαν να παραδοθούν στον Δημ. Υψηλάντη, εκείνοι απαντούσαν: “Ποιόν Υψηλάντη; Τον βρωμο-στεμνιτσιώτη;” Συμμετείχε στην πολιορκία της Τριπολιτσάς μαζί με τον αδελφό και τον γιό του, δεν ήταν όμως παρών κατά την άλωση γιατί είχε αποσυρθεί στη Στεμνίτσα λόγω ασθενείας. Στις μάχες τον ακολουθούσε και γιός του Ιωάννης, γεννημένος το 1805, ο οποίος και σκοτώθηκε το 1825 στη μάχη των Τρικόρφων. Αγωνιστές υπήρξαν και ο αδελφός του, ο γιος του Αλέξανδρος που υπηρέτησε στο πλοίο του Κανάρη, ο επίσης γιος του Βασίλειος, γεννημένος μόλις το 1809, που ακολουθούσε τον πατέρα του στις μάχες και ήταν παρών στα Τρίκορφα όπου σκοτώθηκε ο αδελφός του.

Ως επίτροπος

Ο Κολοκοτρώνης τον όρισε επίτροπό του στην Πελοποννησιακή Βουλή και επιμελητή του στρατεύματος όταν ο ίδιος χρειάστηκε να φύγει για την πολιορκία της Κορίνθου. Ο Αλεξανδρόπουλος συμμετείχε στις μάχες του Βαλτετσίου πολύ κοντά στον Κολοκοτρώνη. Αναφέρεται μάλιστα ότι πρόσφερε στον Κολοκοτρώνη “μπογάτζα” όταν ο τελευταίος αντελήφθη τα σήματα καπνού με τα οποία τον ειδοποίησαν ότι οι Τούρκοι υπό τον Ρουμπή κινούνται προς Βαλτέτσι, οπότε και είχε την ευκαιρία να σημειώσει την πρώτη σημαντική νίκη.
Κατά τα γεγονότα του 1824 απομακρύνθηκε από τον Κολοκοτρώνη και τάχθηκε με τον Κουντουριώτη, προήχθη δε σε χιλίαρχο. Το 1826, ενώ βρισκόταν στο Ναύπλιο και ετοίμαζε εφόδια για το Μεσολόγγι, ασθένησε και πέθανε. Μετά το θάνατό του λογίστηκε ως λοχαγός.
Άλλες λεπτομέρειες για τη δράση του αναφέρει οι ίδιος σε επιστολή του προς την Εθνική Διοίκηση το 1823 όπου αιτείται να του δοθεί ο βαθμός του χιλιάρχου.
Γ΄ Εθνική ποδοσφαίρου ανδρών 2000-2001

Το πρωτάθλημα της Γ΄ Εθνικής ποδοσφαίρου ανδρών της περιόδου 2000-01 (γνωστό και ως Δεύτερη Κατηγορία) διεξήχθη με τη συμμετοχή 18 ομάδων που σχημάτισαν έναν όμιλο. Την περίοδο αυτή η διοργανώτρια αρχή είχε μετονομάσει το πρωτάθλημα της τρίτης κατά σειρά κατηγορίας σε Β΄ κατηγορία και αντίστοιχα είχε ονομάσει Εθνική κατηγορία το πρωτάθλημα της πρώτης κατά σειρά κατηγορίας και Α΄ κατηγορία το πρωτάθλημα της δεύτερης κατά σειρά κατηγορίας. Οι ονομασίες αυτές διατηρήθηκαν μόνο για τη συγκεκριμένη αγωνιστική περίοδο και από της επόμενη επανήλθαν οι παλαιότερες ονομασίες.
Με το τέλος του πρωταθλήματος την άνοδο στην Β΄ Εθνική εξασφάλισαν ο Πατραϊκός, που τερμάτισε πρώτος και η Χαλκηδόνα μετά από αγώνες μπαράζ. Υποβιβάστηκαν απευθείας οι ομάδες Νάουσα, Κοζάνη, Αμπελόκηποι, Λαμία, Βέροια, Αναγέννηση Καρδίτσας, Λύκοι,  Πιερικός, Ιάλυσος, ενώ ο Αχαρναϊκός υποβιβάστηκε έπειτα από αγώνες μπαράζ.
1753 Μίκε

Φυσικά χαρακτηριστικά

Τα κυρίως φυσικά χαρακτηριστικά της Μίκε είναι άγνωστα. Η Μίκε περιστρέφεται γύρω από τον εαυτό της μία φορά κάθε 6 ως 11 ώρες περίπου.
Μπένεντικτ Χέβεντες

Συλλογική Καριέρα

Ο Χέβεντες ξεκίνησε την ενασχόληση με το ποδόσφαιρο από την ομάδα της γενέτειράς του, ΤοΣ Χάλτερν το 1994. Το 2001, μεταγράφηκε στα τμήματα υποδομής της ΦΚ Σάλκε 04. Το 2003, ανέλαβε χρέη αρχηγού της ηλικιακής κατηγορίας U19 της Σάλκε, ενώ αποτέλεσε και βασικό στέλεχος της ομάδας που κατέκτησε την Under 19 Bundesliga το 2006.
Τον Σεπτέμβριο του 2007, η Γερμανική Ποδοσφαιρική Ομοσπονδία βράβευσε τον Χέβεντες με το Βραβείο Φριτς Βάλτερ ως τον καλύτερο παίκτη της ηλικιακής του κατηγορίας για την σεζόν 2006–07.
Τον Ιανουάριο του 2007, υπέγραψε επαγγελματικό συμβόλαιο, τον οποίο θα τον κρατούσε στην ΦΚ Σάλκε 04 έως τις 30 Ιουνίου 2010, ενώ εντάχθηκε στην πρώτη ομάδα της Σάλκε τον Ιούλιο του ίδιου έτους. Έως τον Οκτώβριο του 2007, ωστόσο, αγωνιζόταν μονάχα με την δεύτερη ομάδα του συλλόγου στην Όμπερλιγκα (Δ΄ Κατηγορία).
Ο Χέβεντες πραγματοποίησε το επαγγελματικό του ντεμπούτο με την πρώτη ομάδα του συλλόγου σε μία αναμέτρηση για το Τσάμπιονς Λιγκ στις 3 Οκτωβρίου 2007.
Στις 10 Δεκεμβρίου 2008, ο Χέβεντες επέκτεινε το ήδη υπάρχον συμβόλαιό του με τον σύλλογο έως τις 30 Ιουνίου 2014.
Στις 23 Ιουλίου 2011, ο Χέβεντες ανέλαβε χρέη αρχηγού της ΦΚ Σάλκε 04.
Στις 9 Μαρτίου 2013, ο Χέβεντες επέκτεινε το συμβόλαιό του με την ΦΚ Σάλκε 04, έως τις 30 Ιουνίου 2017.

Διεθνής Καριέρα

Ο Χέβεντες έχει αγωνιστεί με τις ηλικιακές κατηγορίες U18 και U19 της Εθνικής Γερμανίας, με τις οποίες συμμετείχε σε όλες τις αναμετρήσεις που προέκυψαν, ενώ αγωνίστηκε και στο Ευρωπαϊκό Πρωτάθλημα Ποδοσφαίρου U19 του 2007. Στις 5 Σεπτεμβρίου 2007, πραγματοποίησε την πρώτη και μοναδική του συμμετοχή με την Εθνική Γερμανίας U20, λόγω το ότι καλούνταν ανά τακτά χρονικά διαστήματα για τις αναμετρήσεις της Εθνική Γερμανίας U21.
Ήταν μέλος της ομάδας που κατέκτησε το Ευρωπαϊκό Πρωτάθλημα Ποδοσφαίρου U21 του 2009, ενώ ήταν βασικός στη νικητήρια αναμέτρηση με σκορ 4–0 επί της Αγγλίας.
Στις 29 Μαΐου 2011, πραγματοποίησε το ντεμπούτο του με την ανδρική ομάδα σε μια φιλική αναμέτρηση απέναντι στην Ουρουγουάη. Στις 7 Ιουνίου 2011, αγωνίστηκε στην πρώτη του επίσημη αναμέτρηση απέναντι στο Αζερμπαϊτζάν για τα Προκριματικά του Ευρωπαϊκού Πρωταθλήματος του 2012, αναμέτρηση στην οποία η Γερμανία επικράτησε με σκορ 3–1, με τον Χέβεντες να δίνει την ασίστ για το πρώτο τέρμα του συγκεκριμένου αγώνα, το οποίο επετεύχθη από τον Μεζούτ Εζίλ.
Ο Χέβεντες κλήθηκε στην Εθνική Γερμανίας ενόψει του Euro 2012.
Στις 15 Αυγούστου 2012, πέτυχε το πρώτο του τέρμα ως διεθνής σε μία εντός έδρας φιλική ήττα με σκορ 1–3 απέναντι στην Αργεντινή.
Ιωάννης Νικήτας

Βιογραφικά στοιχεία

Ο Ιωάννης Νικήτας γεννήθηκε στα μέσα του 19ου αιώνα στο Μεγάροβο της Πελαγονίας. Διατέλεσε πρόκριτος του Μεγαρόβου και ήδη από τις αρχές του 1903 συγκρότησε ένοπλη ομάδα, αποτελούμενη από Μεγαροβίτες, Τυρνοβίτες και κατοίκους των γύρω χωριών, προκειμένου να αντιμετωπίσει τις Οθωμανικές αυθαιρεσίες αλλά και την όλο και εντεινόμενη βία των Βούλγαρων κομιτατζήδων. Έδρασε με το σώμα του καθ' όλη τη διάρκεια του Μακεδονικού αγώνα στις περιοχές Πελαγονίας, Πρεσπών, Φλώρινας και Μοριχόβου, συμβάλλοντας ουσιαστικά στην προστασία των Ελληνικών πληθυσμών.
Ροζ Φρανσίν Ρογκομπέ

Πολιτική καριέρα

Γεννήθηκε το 1942.
Έκανε νομικές σπουδές στη Γαλλία και έγινε εισαγγελέας στην Γκαμπόν. Υπηρέτησε στην κυβέρνηση ως υπουργός Προεδρίας επί ανέλιξης των γυναικών της Γκαμπόν και των ανθρωπίνων δικαιωμάτων τη δεκαετία του 1980.  Το 2007 απέκτησε πτυχίο Θεολογίας.
Στις τοπικές εκλογές που διεξήχθησαν τον Απρίλιο του 2008 η Ρογκομπέ εξελέγη δημοτική σύμβουλος στη Λαμπαρενέ και στη συνέχεια εξελέγη γερουσιαστής της πόλης στις εκλογές για Γερουσία, οι οποίες διενεργήθηκαν τον Ιανουάριο του 2009. Στις 16 Φεβρουαρίου του 2009 εξελέγη πρόεδρος της Γερουσίας, έχοντας την υποστήριξη των 90 επί συνόλου 99 γερουσιαστών που είχαν ψηφίσει.

Προσωρινή πρόεδρος

Ο πρόεδρος της Γερουσίας, με βάση το Σύνταγμα, αναλαμβάνει προσωρινά αρχηγός κράτους σε περίπτωση θανάτου του προέδρου.
Έτσι, η Ρογκομπέ έγινε προσωρινή πρόεδρος, έπειτα από το θάνατο του προέδρου Ομάρ Μπονγκό,  στις 8 Ιουνίου του 2009. Μια μέρα μετά, έγινε επίσημα ο διορισμός της από το Συνταγματικό Δικαστήριο.
Η Ρογκομπέ ορκίστηκε στις 10 Ιουνίου του 2009, ενώπιον των μελών του Συνταγματικού Δικαστηρίου, της κυβέρνησης, της Γερουσίας, της Εθνοσυνέλευσης , όπως επίσης και ξένων διπλωματών. Έδωσε τον όρκο έπειτα από την τήρηση ενός λεπτού σιγής στη μνήμη του Μπονγκό. Την διαδέχθηκε ο Αλί Μπονγκό τον Οκτώβριο του 2009. Πέθανε στο Παρίσι το 2015.
Βουλευτικές εκλογές στο Τζιμπουτί (2018)

Βουλευτικές εκλογές διεξήχθησαν στο Τζιμπουτί στις 23 Φεβρουαρίου 2018 και επισκιάστηκαν από το μποϊκοτάζ της αντιπολίτευσης. Ο κυβερνών συνασπισμός, Ένωση για την Προεδρική Πλειοψηφία (UMP), κέρδισε τις 58 από τις συνολικά 65 έδρες στην Εθνοσυνέλευση.

Εκλογικό σύστημα

Το Κοινοβούλιο του Τζιμπουτί αποτελείται από 65 έδρες και εκλέγεται ανά πενταετία. Πριν τις προηγούμενες εκλογές του 2013, το πλειοψηφικό σύστημα εγκαταλείφθηκε. Αντί αυτού, οι εκλογές διενεργήθηκαν με κλειστές λίστες στις οποίες το 80% των εδρών σε κάθε εκλογική περιφέρεια περιήλθαν στο κόμμα που έλαβε τις περισσότερες ψήφους. Οι υπόλοιπες έδρες κατανεμήθηκαν αναλογικά σε άλλα κόμματα που έλαβαν άνω του 10% των ψήφων με τη χρήση της μεθόδου Ντ' Οντ. Στις περιπτώσεις όπου κανένα άλλο κόμμα δεν έλαβε ποσοστό άνω του 10% των ψήφων, όλες οι έδρες σε μία περιφέρεια περιήλθαν στο κόμμα που συγκέντρωσε τις περισσότερες ψήφους. Επίσης, το 25% (έναντι 10% στις προηγούμενες εκλογές) των εδρών προορίζονταν για γυναίκες.
Φανός Φλώρινας

Γεωγραφία - Ιστορία

Ο Φανός βρίσκεται νοτιοδυτικά της λίμνης Πετρών. Το χωριό είναι κτισμένο κοντά στην επαρχιακή οδό Αμυνταίου - Καστοριάς, απέχοντας 8 χλμ. Α.-ΝΑ. από το Αμύνταιο και 33 χλμ. ΝΑ. από την Φλώρινα. Το χωριό μέχρι το 1926 ονομαζόταν Σπάντσα οπότε και μετονομάστηκε σε Φανός. Από το 2010, σύμφωνα με το σχέδιο Καλλικράτης αποτελεί την τοπική κοινότητα Φανού που ανήκει στη δημοτική ενότητα Αμυνταίου του Δήμου Αμυνταίου και σύμφωνα με την απογραφή του 2011 έχει πληθυσμό 650 κατοίκους.
Επίσης υπάρχει και ο Πολιτιστικός σύλλογος "Ζωοδόχου Πηγής" ο οποίος είναι πολύ δραστήριος διοργανωνωντας κάθε χρόνο διάφορες εκδηλώσεις με κυριότερη και ποιο γνωστή το γλέντι στην πλατεία του χωριού, όταν και εορτάζεται η Ζωοδοχος πηγή
Γεώργιος Σαμουήλ

Βίος

Γεννήθηκε το 1894 στην Ιεράπετρα Λασιθίου Κρήτης. Κατατάχθηκε στο Σώμα της τότε Ελληνικής Βασιλικής Χωροφυλακής το 1913. Πολέμησε στον Α΄ Παγκόσμιο Πόλεμο και στην Μικρασιατική εκστρατεία, ενώ στα χρόνια του μεσοπολέμου διακρίθηκε στην καταπολέμηση λήσταρχων στην Βόρεια Ελλάδα, αλλά και στην Κρήτη και την Σάμο.
Το 1944, κατά τα Δεκεμβριανά, ορίστηκε επικεφαλής του Συντάγματος Χωροφυλακής Μακρυγιάννη, το οποίο αναχαίτισε με επιτυχία τις επιθέσεις του ΕΛΑΣ και κράτησε τις θέσεις του, συμβάλλοντας στην τελική νίκη των κυβερνητικών δυνάμεων. Τον Απρίλιο του 1950 ανέλαβε γενικός διευθυντής του Υπουργείου Δημοσίας Τάξεως.  
Ο Σαμουήλ ορίστηκε αρχηγός της Χωροφυλακής στις αρχές Ιουνίου του 1950, από την κυβέρνηση του στρατηγού Νικολάου Πλαστήρα, στην οποία αντιπρόεδρος και υπουργός Εσωτερικών ήταν ο Γεώργιος Παπανδρέου. Τον Σαμουήλ διόρισε ο υπουργός Δημοσίας Τάξεως Πέτρος Γαρουφαλιάς, ο οποίος ήταν (τότε) ο «υπαρχηγός» της ομάδας των βουλευτών του Παπανδρέου.
Η επιλογή του Σαμουήλ για την αρχηγία προκάλεσε την σφοδρή αντίδραση βουλευτών και ηγετών της Δεξιάς, όπως ο Κωνσταντίνος Τσαλδάρης και ο πρώην μεταξικός υπουργός Κωνσταντίνος Μανιαδάκης, λόγω των γνωστών φιλικών δεσμών του Σαμουήλ με τον Παπανδρέου. Τον Σαμουήλ υπερασπίστηκε στην Βουλή ο Γεώργιος Παπανδρέου, ο οποίος απέκρουσε και τις κατηγορίες του Μανιαδάκη. Ο Μανιαδάκης δήλωσε ότι «η εγκατάστασις ως αρχηγού του Σώματος του κ. Σαμουήλ υπαρχόντων δύο εν ενεργεία αρχαιοτέρων του αποτελεί πραξικόπημα. Το νομοθέτημα ευνοεί την πολιτικήν επέμβασιν εις τα Σώματα Ασφαλείας». Ο Παπανδρέου απάντησε ότι «Η Κυβέρνησις δεν έκαμε κομματικήν αλλά εθνικήν εκλογήν, τοποθετήσασα τον ήρωα του Μακρυγιάννη εις την αρχηγίαν της Χωροφυλακής» ενώ απευθυνόμενος στον Μανιαδάκη είπε ότι «Ήσαστε και τότε συνωμότης. Και τώρα συνωμοτείτε».
Ο Σαμουήλ παρέμεινε αρχηγός της Χωροφυλακής μέχρι τον Νοέμβριο του 1952, οπότε παραιτήθηκε μετά την εκλογή της κυβέρνησης Παπάγου. Πέθανε στις 3 Σεπτεμβρίου 1965, σε ηλικία 71 ετών.
MadClip

Ο MadClip (πραγματικό όνομα: Πήτερ Αναστασόπουλος, γεν. 1988 στη Νέα Υόρκη) είναι Ελληνοαμερικανός τραγουδιστής και ράπερ.

Βιογραφία

Γεννήθηκε το 1988 στη Νέα Υόρκη και έφτασε στην Ελλάδα το 2001, ζώντας μόνιμα στην Ελλάδα από το 2016. Τα τραγούδια του έχουν απήχηση κυρίως στους νέους, ενώ στο ενεργητικό του διαθέτει και αρκετές συνεργασίες με άλλους καλλιτέχνες, με πιο γνωστή τη συνεργασία του με το Sin Boy και άλλους καλλιτέχνες για το τραγούδι Mama. Ανήκει στην εταιρεία Capital Music.
Freedom From Religion Foundation

Ιστορία

Το FFRF ιδρύθηκε απο την  Anne Nicol Gaylor την κόρη της, Annie Laurie Gaylor, το 1976 . Υποστηρίζεται από  23,500 μέλη και λειτουργεί σε ένα κτίριο στο Ουισκόνσιν της εποχής του 1855, το οποίο είχε λειτουργησει παλιότερα ως οικεία ιερέων. Σύμφωνα με το .  2011 IRS tax Form-990, το FFRF είχε ξοδέξει λίγα περισσότερα από  $200,000 σε νομικές δαπάνες, και λίγο κάτω από  $1 εκατομμύριο σε εκπαιδευτικά, εκδοτικά και άλλες δράσεις με σκοπό την ενημέρωση του κοινού. Τα δικαστικά έξοδα αφορούν υποθέσεις διαχωρισμού εκκλησίας και κράτους, που περιλαμβάνουν κυβερνητικά νομικά πρόσωπα. Το FFRF, έχει 22 εργαζόμενους υπό πληρωμή, 5 εκ των οποίων είναι δικηγόροι πλήρους απασχόλησης και 2 νομικοί σύμβουλοι .
Τον Μάρτιο του 2011, το FFRF, μαζί με το   Richard Dawkins Foundation for Reason and Science, ξεκινησαν το The Clergy Project, μια εμπστευτική διαδικδυακή ομάδα η οποία υποστηρίζει τους ιερείς καθώς εγκαταλείπουν την πίστη τους. 
Τον Ιούνιο του  2013 το  FFRF ανακοίνωσε πως θα δούλευε μαζί με το  Secular Student Alliance, σε θέματα εκπαίδευσης φοιτητών σχετικά με τις θρησκευτικές τους ελευθερίας και θα βοηθούσε διορθώνοντας αυτό που ονόμασαν ως "θρησκευτικές παραβιάσεις στην εκπαίδευση".
Το 2015,το  FFRF ανακοίνωσε την ίδρυση του φιλανθρωπικού Nonbelief Relief, στο οποίο άθεοι, αγνωστικιστές και άλλοι υποστηρικτές θα βοηθούσαν να «βελτιωθεί ο κόσμος μας, ο μόνος μας κόσμος». .
Ελατού Αιτωλοακαρνανίας

Γενικά στοιχεία

Το χωριό αρχικά ονομαζόταν Ελετσού, ονομασία η οποία έχει σλαβικές ρίζες και σημαίνει «ευήλιος τόπος». Στη θέση Παλαιοχώρι έχουν ανιχνευτεί υπολείμματα αρχαίων κτισμάτων άγνωστης προέλευσης. Τον Νοέμβριο του 1828, ο οικισμός, όπως και η υπόλοιπη ορεινή Ναυπακτία απελευθερώθηκε από την οθωμανική κυριαρχία και συμπεριλήφθηκε στο νεοσύστατο ελληνικό κράτος. Στο κέντρο του χωριού δεσπόζει η εκκλησία, αφιερωμένη στην Μεταμόρφωση του Σωτήρος που κτίστηκε το 1864 από Ηπειρώτες τεχνίτες ενώ την ίδια χρονολογία κτίστηκε και το σχολείο του οικισμού. Μετονομάστηκε το 1928 σε Ελατού και έλαβε το νέο της όνομα από το πυκνό δάσος με έλατα που περιβάλλει τον οικισμό.
Διοικητικά, υπαγόταν αρχικά στην επαρχία Ναυπακτίας. Το 1997 υπήχθη στον καποδιστριακό δήμο Αποδοτίας ενώ μετά τις μεταρρυθμίσεις του σχεδίου «Καλλικράτης» συμπεριλήφθηκε στη δημοτική ενότητα Αποδοτίας του δήμου Ναυπακτίας.